REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj: 06-2/110-19

9. maja 2019. godine

B e o g r a d

Z A P I S N I K

41. SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 8. MAJA 2019. GODINE

Sednica je počela u 11,05 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Veroljub Matić, Žarko Bogatinović, Tijana Davidovac, Aleksandra Jevtić, Radovan Jančić, Mladen Lukić, Arpad Fremond, Marjana Maraš, Nada Lazić, Milorad Mirčić kao i Zvonimir Đokić (zamenik Jasmine Obradović).

Sednici nisu prisustvovali članovi Odbora: Jasmina Obradović, Milija Miletić, Miroslav Aleksić, Goran Ješić, prof. dr Miladin Ševarlić i Branislav Mihajlović.

Sednici su prisustvovali predstavnici Ministarstva poljoprivrede, šumarstva i vodoprivrede: Željko Radošević, državni sekretar, Nenad Milojević, Uprava za zaštitu bilja, Nataša Milić, Republička direkcija za vode, Dragoslav Milutinović i Hajran Muslić, Uprava za agrarna plaćanja, Zoran Ivanović, Uprava za veterinu, Goran Mihajlović, pomoćnik direktora RHMZ-a.

Odbor je većinom glasova (10 za, 1 nije glasao) usvojio sledeći

D n e v n i r e d

1. Razmatranje Informacije o radu Ministarstva poljoprivrede, šumarstva i vodoprivrede za prvi kvartal 2019. godine ( broj 02-1541/19 od 23. aprila 2019. godine).

Pre prelaska na razmatranje prve tačke dnevnog reda usvojeni su zapisnici 39. i 40. sednice Odbora, koje su održane 4. i 11. marta, u tekstu u kome su i predloženi. (9 za, 2 nije glasalo).

Prva tačka dnevnog reda - Razmatranje Informacije o radu Ministarstva poljoprivrede, šumarstva i vodoprivrede za prvi kvartal 2019. godine ( broj 02-1541/19 od 23. aprila 2019. godine)

Izveštaj je ukratko predstavio Željko Radošević, državni sekretar. U prvom kvartalu 2019. godine usvojeno je četiri zakona, 10 akata koje je donela Vlada na predlog Ministarstva i 19 pravilnika. Na predlog Ministarstva Narodna skupština je ratifikovala Sporazum između Vlade RS i Vlade Republike Indije o saradnji u oblasti zdravlja bilja i biljnog karantina. Prvi kvartal karakterišu aktivnosti na unapređenju bilateralne saradnje u oblasti poljoprivrede sa Egiptom, Libanom, Komonveltom Dominike, Republikom Burundi, UAE i Ruskom Federacijom. Po njegovim rečima, plan automatizacije protivgradne zaštite koji se realizuje od juna 2018. godine teče po planu. Automatizacijom se parametri za dejstvo koje je verifikovala posada radarskog centra prenose digitalno kroz sistem veze do automatskih lansera. Lanseri sami zauzimaju položaj i ispaljuju raketu. Oni funkcionišu energetski autonomno jer su opremljeni solarnim panelima i akumulatorima i pod stalnim su nadzorom zbog bezbednosti. Posebno je istakao da je za pet najugroženijih okruga gde je pojava gradonosnih oblaka najčešća, povraćaj premije osiguranja povećan na 70%. Takođe, održan je sastanak ministra Nedimovića i ministra poljoprivrede Republike Srpske gde je dogovoren memorandum o opremanju jednog dela protivgradnih lansera u podrinjskom delu Republike Srpske. Što se tiče IPARD programa, za ovu godinu su planirana četiri javna poziva.

Dragoslav Milutinovićje rekao da je Uprava za agrarna plaćanja preduzela sve mere kako bi ubrzala obradu zahteva i isplatu subvencija prenetih iz prethodnih godina. Uprava je u prvom kvartalu 2019. godine poljoprivrednim proizvođačima isplatila 8 925 000 000 dinara, što je pet puta više nego prethodne godine. Takođe, izneo je podatke vezano za protekle IPARD javne pozive i mere.

Goran Mihajlović je izneo podatak da je RHMZ u ovu sezonu ušao sa 14 275 raketa. Za šest dana dejstva od početka protivgradne sezone utrošeno je 295 raketa. Automatizacija lansirnih sistema se sprovodi na radarskom centru Valjevo. Do danas je automatski lansirni sistem instaliran na 50 lokacija od 99 planiranih. Do kraja avgusta se očekuje završetak projekta. Po njegovim rečima, ovaj automatski sistem treba da pomogne da dejstvo ne zavisi subjektivno od strelaca. Za ovu sezonu angazovano je 2858 honorarnih strelaca a da je ove godine 250 miliona dinara opredeljeno za nabavku raketa.

Nataša Milićje istakla da su sa Mađarskom i Rumunijom spremni Sporazumi o prekograničnim vodotocima i saradnji u oblasti poljoprivrede i da se očekuje njihova ratifikacija do kraja godine. Zatim, Ministarstvo i Republička direkcija za vode se već nekoliko godina bave revizijom 18 regionalnih sistema za vodosnabdevanje. Cilj je da se obezbedi dovoljna količina vode za piće odgovarajućeg kvaliteta. Takođe, program izgradnje 12 sistema za navodnjavanje preko Abu Dabi fonda se uspešno realizuje i privodi kraju. Ovim projektom se planira navodnjavanje 37 054 hektara. Početkom ove godine od Abu Dabi fonda je dobijeno odobrenje za novih 18 projekata na teritoriji AP Vojvodine. Ugovorena vrednost projekata je 50 miliona evra, a planira se navodnjavanje dodatnih 69 000 hektara, dok se završetak realizacije ovih novih projekata očekuje 2021. godine.

Marijan Rističević je rekao da naredna Informacija o radu treba da obuhvati i izveštaj o aktivnostima RHMZ-a za prethodni period. Takođe, dinamika ispate podsticaja nije na zadovoljavajućem nivou.

U diskusiji su učestvovali narodni poslanici: Marijan Rističević, Veroljub Matić, Aleksandra Jevtić, Nada Lazić i Milorad Mirčić.

Odbor je većinom glasova (10 za, 1 protiv), a na osnovu člana 229. stav 4. Poslovnika Narodne skupštine zaključio da podnese Narodnoj skupštini sledeći

I z v e š t a j

Saglasno članu 229. Poslovnika Narodne skupštine, Odbor za poljoprivredu, šumarstvo i vodoprivredu razmotrio je Informaciju o radu Ministarstva poljoprivrede, šumarstva i vodoprivrede za prvi kvartal 2019. godine i odlučio da je prihvati.

Pošto drugih pitanja i predloga nije bilo, sednica je zaključena u 13,00 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Branka Zlatović Marijan Rističević